CELEX: E2020P0009
Language: lt
Date: 2020-07-10 00:00:00
Title: 2020 m. liepos 10 d. ELPA priežiūros institucijos ieškinys Norvegijos Karalystei (Byla E-9/20) 2020/C 275/03

20.8.2020   
            
            
               LT
            
            
               Europos Sąjungos oficialusis leidinys
            
            
               C 275/4
            
         
      2020 m. liepos 10 d. ELPA priežiūros institucijos ieškinys Norvegijos Karalystei
      (Byla E-9/20)
      (2020/C 275/03)
      ELPA priežiūros institucija, kuriai atstovauja Stewartas Watsonas, Claire Simpson, Erlendas M. Leonhardsenas, Catherine Howdle ir Carstenas Zatschleris, byloje veikiantys kaip ELPA priežiūros institucijos (Rue Belliard 35, B-1040 Briuselis) atstovai, 2020 m. liepos 10 d. ELPA teisme pareiškė ieškinį Norvegijos Karalystei.
      ELPA priežiūros institucija prašo ELPA teismo:
      
                  1.
               
               
                  Pripažinti, kad nepanaikinusi tokių nuostatų, kaip Akcinių bendrovių įstatymo 6–11 straipsnio 1 dalis ir 6–36 straipsnio 2 dalis, Uždarųjų akcinių bendrovių įstatymo 6–11 straipsnio 1 dalis ir Finansų įmonių įstatymo 7–5 straipsnis ir 8–4 straipsnio 5 dalis, Norvegijos Karalystė neįvykdė įsipareigojimų pagal EEE susitarimo 31 ir 28 straipsnius, EEE susitarimo V priedo 2 punkte nurodyto teisės akto (2011 m. balandžio 5 d. Europos Parlamento ir Tarybos reglamento (ES) Nr. 492/2011 dėl laisvo darbuotojų judėjimo Sąjungoje) 1 straipsnio 1 dalį ir EEE susitarimo XXII priedo 8 punkte nurodyto teisės akto (1989 m. gruodžio 21 d. Vienuoliktosios Tarybos direktyvos 89/666/EEB dėl atskleidimo reikalavimų filialams, įsteigtiems valstybėse narėse tam tikrų tipų bendrovių, kurioms taikomi kitos valstybės įstatymai) 2 straipsnį.
               
            
                  2.
               
               
                  Nurodyti Norvegijos Karalystei padengti bylinėjimosi išlaidas.
               
            
         Teisinės ir faktinės aplinkybės ir pagrindai, kuriais grindžiamas ieškinys:
      
      
                  —
               
               
                  Šis ieškinys yra susijęs su įvairiais (pilietybės ir (arba)) gyvenamosios vietos reikalavimais, kurie Norvegijos bendrovių teisėje yra nustatyti asmenims, einantiems tam tikras vadovaujamas pareigas Norvegijoje registruotose ir įsteigtose bendrovėse. Atitinkamose teisės aktų nuostatose nustatomi skirtingi reikalavimai, kad dalis bendrovės steigėjų, vadovų, valdybos narių ir bendrovės asamblėjos (bendrovės pareigūnų) narių turi būti Norvegijos gyventojai. Kartu šiose nuostatose įtvirtinta, kad minėti gyvenamosios vietos reikalavimai netaikomi EEE valstybių piliečiams, bet tik tuo atveju, jei jie gyvena kurioje nors iš tų valstybių.
               
            
                  —
               
               
                  Taigi šios nuostatos apriboja kitoje EEE valstybėje teisėtai įsisteigusių bendrovių galimybę pradėti ir vykdyti veiklą Norvegijoje, jei jų pareigūnai, kurie arba nėra EEE valstybių piliečiai, arba yra EEE valstybių piliečiai, negyvenantys EEE. Jos taip pat apriboja EEE negyvenančių EEE valstybių piliečių galimybes eiti Norvegijos bendrovių pareigūnų pareigas.
               
            
                  —
               
               
                  ELPA priežiūros institucija (toliau – Institucija) pareiškia, kad nurodytos nuostatos pirmiausia nepateisinamai suvaržo bendrovių, kurios buvo įsteigtos pagal EEE valstybės teisę ir kurių buveinė yra EEE, laisvę įsisteigti Norvegijoje ir todėl pažeidžia EEE susitarimo 31 straipsnį. Be to, šie reikalavimai yra nesuderinami su Direktyva 89/666/EEB. Galiausiai, kalbant apie asmenis, kuriems taikomos šios nuostatos, jos taip pat pažeidžia EEE susitarimo 28 straipsnį ir Reglamentą (ES) Nr. 492/2011.
               
            
                  —
               
               
                  Byla pradėta 2014 metais Institucijos iniciatyva. Per tą laiką Institucija palaikė ryšius su Norvegijos Vyriausybe ir ši, atsakydama į, inter alia, 2015 m. lapkričio 4 d. oficialų pranešimą ir 2016 m. spalio 12 d. pagrįstą nuomonę, paaiškino, kad gyvenamosios vietos reikalavimais siekiama užtikrinti įmonių vadovybės prieinamumą ir sudaryti sąlygas nacionalinėms valdžios institucijoms šių įmonių atžvilgiu įgyvendinti jurisdikciją.
               
            
                  —
               
               
                  Norvegijos Vyriausybės nuomone, reikalavimai yra būtini, tinkami ir derami šiam tikslui pasiekti.
               
            
                  —
               
               
                  Institucija nesutinka su šia pozicija, visų pirma atsižvelgdama į ELPA teismo ir ES Teisingumo Teismo sprendimus, kuriuose nustatyta, kad panašūs reikalavimai prieštarauja atitinkamai EEE susitarimo 31 straipsniui ir SESV 49 straipsniui.
               
            
                  —
               
               
                  Pažymėtina, kad Norvegijos Vyriausybė yra parengusi pasiūlymus, kuriais siekiama sušvelninti šiuos reikalavimus. Teisėkūros proceso viešų konsultacijų etapas baigėsi 2020 m. sausio 16 d. Šio ieškinio pareiškimo momentu šie pasiūlymai dar nebuvo priimti.